CELEX: 62010CN0508
Language: et
Date: 2010-10-25 00:00:00
Title: Kohtuasi C-508/10: 25. oktoobril 2010 esitatud hagi — Euroopa Komisjon versus Madalmaade Kuningriik

29.1.2011   
            
            
               ET
            
            
               Euroopa Liidu Teataja
            
            
               C 30/14
            
         25. oktoobril 2010 esitatud hagi — Euroopa Komisjon versus Madalmaade Kuningriik
   (Kohtuasi C-508/10)
   ()
   2011/C 30/23
   Kohtumenetluse keel: hollandi
   
      Pooled
   
   
      Hageja: Euroopa Komisjon (esindajad: M. Condou–Durande ja R. Troosters)
   
      Kostja: Madalmaade Kuningriik
   
      Hageja nõuded
   
   
               —
            
            
               tuvastada, et kuna Madalmaade Kuningriik nõuab kolmandate riikide kodanikelt ning nende pereliikmetelt, kes taotlevad pikaajalise elaniku staatust, suurte ja ebaproportsionaalsete lõivude tasumist, on Madalmaade Kuningriik rikkunud talle direktiivist 2003/109/EÜ (1) tulenevaid kohustusi ja järelikult ka ELTL artiklist 258 tulenevaid kohustusi;
            
         
               —
            
            
               mõista kohtukulud välja Madalmaade Kuningriigilt.
            
         
      Väited ja peamised argumendid
   
   Komisjon peab ebaproportsionaalseks summat, mida küsitakse pikaajalise elaniku staatuse saamiseks esitatud taotluse menetlemise eest ja mille suurus on olenevalt juhtumist 201 kuni 830 eurot, seda võrreldes 30 euroga, mida peavad liidu kodanikud tasuma elamisloa eest. Komisjoni arvates võivad nii suured lõivud, olenemata küsimusest, kas see on tasu tegelikult tehtud kulutuste eest, kujutada endast vahendit, „millega takistada elamise õiguse kasutamist” direktiivi põhjenduse 10 tähenduses ning selliselt omada pärssivat mõju kolmandate riikide kodanikele, kes soovivad kasutada neile direktiiviga antud õigusi. Seda näitab ka asjaolu, et komisjonile on saabunud kodanikelt vastavasisulisi kaebusi.
   
      (1)  Nõukogu 25. novembri 2003. aasta direktiiv 2003/109/EÜ pikaajalistest elanikest kolmandate riikide kodanike staatuse kohta (ELT L 16, lk 44, ELT eriväljaanne 19/06, lk 272).